Silwerskermfees 2018: Inskrywing nou oop | Maroela Media
Die agtste jaarlikse Silwerskermfees word vanjaar weer deur kykNET aangebied en die inskrywings vir hierdie gesogte kortprent-kompetisie is nou oop.
Dié fees wat later vanjaar deur kykNET in Kampsbaai in die Wes-Kaap aangebied word, beoog om die Suid-Afrikaanse rolprentbedryf deur middel van nuwe dokumentêre rolprente en kortprente ŉ hupstoot te gee.
Dié fees, Suid-Afrika se eie “Cannes-rolprentfees” in die kleine, het ŉ jaarlikse instelling geword. Dit is waar belanghebbendes in die bedryf soos regisseurs, vervaardigers, verspreiders, akteurs en ander geleentheid kry om te ontmoet en waar vir ŉ paar dae net rolprente gepraat en geleef word. Dit is ook ŉ geleentheid vir die groeiende rolprentbedryf om die uiteenlopende stories van Suid-Afrika te vertel.
Flieks soos Vuil Wasgoed, Vaselinetjie en Meerkat Maantuig het hul buiging op dié fees gemaak.
Inskrywings vir vanjaar se kortprent-kategorie is nou oop. Die sluitingsdatum is 23 Maart. Uit die aansoeke word kortflieks gekies om vervaardig te word. Elke fliek se begroting is R175 000. Die inskrywingsgeld is R250.